《竹夫人》
宋代·叶茵

风神林下秀，宠数梦中新。
假使不如肉，争知见似人。
茗奴甘谢事，黄妳喜论亲。
凛凛百年操，从教进退频。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。